Norvegiya rasmiylari NATO mashg‘ulotlarida Erdo‘g‘on va Otaturk dushmanlar ro‘yxatiga kiritilgani uchun uzr so‘radi

Norvegiya mudofaa vaziri Frank Bakke-Yensen NATOning Norvegiyadagi o‘quv-mashg‘ulotlari vaqtida Turkiya Respublikasi asoschisi Mustafo Kamol Otaturk hamda Turkiya prezidenti Rajab Toyyib Erdo‘g‘onning tasviri tushirilgan “dushman plakatlari”dan foydalanilganidan afsusda ekanligini bildirdi, deb xabar berdi “RBK”.

 NATO mashg‘ulotlarida Otaturk va Erdo‘g‘on dushmanlar ro‘yxatiga kiritildi
“NATOning Stavangerdagi markazida bo‘lib o‘tgan o‘quv mashg‘ulotlarida sodir bo‘lgan noxush hodisadan afsusda ekanligimni bildiraman”, — deydi vazir. Uning ta’kidlashicha, noxush hodisa bir kishining harakatlari oqibati bo‘lib, “butun Norvegiyaning qarashlarini aks ettirmaydi”. Ushbu plakatlarni ilgan norvegiyalik ishdan chetlatildi. Mudofaa vaziri vaziyat yuzasidan tergov o‘tkazishga va kerakli choralarni qo‘llashga va’da berdi.
Bakke-Yensen Turkiyani NATOning muhim ittifoqdoshi deya atab, Norvegiya uning hamkorligini yuqori baholashini qo‘shimcha qildi.
“Dushman plakatlari” bilan sodir bo‘lgan hodisadan so‘ng, Turkiya o‘z qo‘shinlarini o‘quv mashg‘ulotidan chaqirib oldi. Voqea haqida Rajab Toyyib Erdo‘g‘onga Turkiya bosh shtabi rahbari Xulusi Akar va mamlakatning Yevropa Ittifoqi bilan munosabatlari bo‘yicha vaziri Omer Chelik ma’lum qildi. “Ular menga Norvegiyadagi o‘quv mashg‘ulotidan 40 nafar harbiy xizmatchini chaqirib olishlari haqida aytishdi. Men ularga bu ishni darhol bajarishlari lozimligini aytdim. Bunday sharoitda hech qanday ittifoq bo‘lmaydi”, — dedi Erdo‘g‘on.